Dybt hemmelige nedrustning-forhandlinger er i gang mellem ejerne af det omstridte Fort Esbjerg og kommunen

Esbjergs mest omtalte fæstnings-værk, Fort Esbjerg, er for øjeblikket ved at blive delvist demonteret.

Strømmen er slukket i hegnet. Pigtråden pillet ned. Flere hundrede søm er trukket ud af plankeværket - og selv de tilspidsede palisader er blevet savet i bund.

Grethe Kristensen mener fortsat, at naboens nattetisseri dræber hendes roser. Men en vis opblødning er dog på vej. (Foto: Christina Simonia Straarup)

Beboerne i den fremskudte fæstning på Norddalsvej, Grethe og Gunnar Kristensen, har i et par uger deltaget i åbenbart tophemmelige nedrustnings-forhandlinger med Esbjerg Kommune.

Ægteparret bekræfter, at kommunens planchef, Peter Bagge, har været på besøg med wienerbrød. Bag bræddevæggen har ægteparret da også indvilget i at dæmpe forsvars-trangen en smule.

- Det er korrekt, at vi har haft besøg af kommunen. Og nu vil vi gerne have ro på. Vi har været nok i medierne nu, lyder det fra Gunnar Kristensen.

'Fort Esbjerg': Ægtepar forskanser sig bag hegn og pigtråd

'Naboen tisser på roserne'

Sagen begyndte da Grethe og Gunnar Kristensen opførte Fort Esbjerg med et næsten tre meter højt pigtråds-besat bræddehegn , fordi de mener, at naboen tisser på deres roser om natten.

- Han hælder også fortsat gift og syre ud over dem, siger Grethe Kristensen til Ekstra Bladet, da vi torsdag aflægger Fort Esbjerg et nyt besøg.

Sådan så plankeværket ud - med pigtråd og søm - før nedrustnings-forhandlingerne med kommunen gik i gang. (Foto: Claus Jessen)

Derfor har parret da også ladet et par meter pigtråd blive i skellet for dog at holde natte-tisseren på en vis afstand af væksterne.

Nu er der kommet havehegn op i stedet. (Foto: Claus Jessen)

Tavshed er fred

Forhandlingerne er for øjeblikket tilsyneladende inde i en så vigtig fase, at Esbjergs planchef, Peter Bagge, kun vil sige:

- Vi er inde i en god dialog.

- Men hvad siger loven. Kan I forlange fortet nedlagt ?

- Som jeg siger, så er vi i dialog.

- Jeg kan forstå, at du har været på besøg i fæstningen og har haft wienerbrød med?

- Vi er i en positiv dialog. Det er det eneste, jeg kan sige.

Fort Esbjerg melder: 'Vi beskytter os mod syre-angreb'

Beboerne i området er mildest talt dødtrætte af både plankeværket og beskyldningerne mod naboen, som alle betegner som grebet ud af luften.

Husene er usælgelige

- Nej, jeg har ingen kommentarer, siger naboen, som beskyldes for at have dræbt for flere tusinde kroner roser med tisseri.

Heller ikke naboen på den anden side har umiddelbart nogen kommentar.

Fort Esbjerg er også blevet pyntet med grønmalede stolper. Men beboerne i området synes, at der er lang vej endnu. (Foto: Claus Jessen).

Men flere beboere i området er glade for, at nedrustnings-forhandlingerne har ført til en vis afmontering af fæstningen.

- Plankeværket er stadig ikke kønt og det er stadig alt for højt. Husene her omkring er jo direkte usælgelige for øjeblikket. Vi håber, at kommunen får løst problemet, siger beboerne samstemmende.

'Han angriber kolonihaven'

Grethe Kristensen beskylder imidlertid ikke kun naboen for at urinere på hendes roser på Norddalsvej. Hun er nu også af den faste overbevisning, at manden har forgrebet sig på flere andre planter i ægteparrets nærliggende kolonihave.

Også dette forhold er for længst blevet anmeldt til de lokale sheriffer. De har dog ikke kunnet gøre noget uden beviser.

Et opsat vildt-kamera i haven afslørede aldrig naboen.

- Han saboterede kameraet, har Grethe Kristensen tidligere forklaret Ekstra Bladet.

Det er uvist, om fredsforhandlingerne også omhandler kolonihaven.